Taxi’s verhoed 5 000 kinders om skool te gaanDavid Maynier (Foto: David Maynier/Twitter) Die Wes-Kaapse departement van onderwys sê dit is onaanvaarbaar dat ŉ onwettige padblokkade deur minibustaxi-verenigings Maandag tot só mate verskerp is dat meer as 5 000 leerders verhoed is om skool toe te gaan in Khayelitsha en ander buurte. “Lede van taxi-verenigings het gekontrakteerde bestuurders gedreig en geteister om hulle te verhoed om die leerders te vervoer,” het minister David Maynier in ŉ verklaring gesê. “Dit is ŉ poging om vervoerkontrakte te bekom en geld te buit uit die Wes-Kaapse departement van onderwys.” Maynier sê die “taxi-mafia” het nou hul optrede verskerp deur te dreig om leerders van enige vervoer “af te haal” wat nie deur dié verenigings bedryf word nie, insluitend ouers in motors wat alles in hul vermoë doen om hul kinders veilig by die skool te kry. “Ouers moet nou die verskriklike keuse maak om hul kinders veilig te hou of om seker te maak dat hulle opvoeding kan voortgaan. Hulle moet nooit tussen dié twee hoef te kies nie,” sê Maynier. “Ons skole spook ook om seker te maak dat die leerders nie te ver agter raak nie en ons bedank hulle vir hul pogings om werkspakkette saam te stel en in kontak te bly met die ouers. Wat die taxi-verenigings doen is ŉ misdaad en dit kan nie geregverdig word deur enige van die valse bewerings wat hulle aan die media gemaak het nie.” Maynier sê die departement het Maandag ŉ produktiewe vergadering gehad met die provinsiale leierskap van die Suid-Afrikaanse Polisiediens en ŉ plan van aksie is aanvaar wat insluit dat die SAPD sal seker maak dat die misdadigheid tot ŉ einde kom. “Ons is ook besig om ŉ strafregtelike klag in te dien teen die taxi-verenigings by die SAPD. Ons ondersoek ook die moontlikheid van ŉ dringende interdik om die blokkade te beëindig. Ons sal nie met enige taxi-vereniging vergader tensy die blokkade beëindig is en hulle ophou om ons ouers en ons kinders te terroriseer nie. Ons regering is verenig: ons onderhandel nie met ŉ vuurwapen teen die kop nie.” Maynier sê die hoogste prioriteit bly die beste belange van die kinders in die provinsie en die taxi-verenigings tree direk teen die leerders se belange op.